
	COMISIA JURIDICĂ,

   DE DISCIPLINĂ ŞI IMUNITĂŢI
	
	                  Bucureşti,  3.06.2015
                  Nr. Pl - x 421


A V I Z

asupra propunerii legislative pentru modificarea
 Legii nr.500/2002 privind finanţele publice

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr.500/2002 privind finanţele publice,  trimisă  cu adresa nr. Pl - x 421 din 18 mai 2015,  înregistrată cu nr.4c-11/710 din 19 mai 2015.
Senatul, în calitate de primă Cameră sesizată, a respins propunerea  legislativă în şedinţa din 12 mai 2015.

Potrivit dispoziţiilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

În conformitate cu prevederile art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 3 iunie 2015.
Membrii Comisiei au examinat propunerea legislativă supusă avizării, expunerea de motive, avizul favorabil cu observaţii şi propuneri al Consiliului Legislativ, aviz transmis prin adresa cu nr.205 din 9 martie 2015 şi punctul de vedere negativ al Guvernului, transmis cu nr.3756 din 6 mai 2015.
În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a propunerii legislative pentru modificarea Legii nr.500/2002 privind finanţele publice.
În raport de obiectul şi conţinutul reglementării, iniţiativa legislativă face parte din categoria legilor ordinare.

